દહેરાદૂનથી દિલ્હી ઓવર-નાઈટ મુસાફરી કરી અમે વહેલી સવારે નવી દિલ્હી પહોંચ્યા. અમદાવાદની ટ્રેન દિલ્હી કેન્ટ.થી પકડવાની હતી એટલે સૌથી પહેલા અમે દિલ્હી કેન્ટ. પહોંચ્યા પણ અમને પહોંચતા જ ખબર પડી કે ટ્રેન અઢી કલાક મોડી છે. અઢી કલાક ટાઈમ-પાસ કર્યા બાદ અને છોગાનો બીજો એક કલાક રાહ જોયા બાદ અમારી પ્રતિક્ષાનો અંત આવ્યો અને અમે છેવટે અમારી બર્થ પર ગોઠવાયા. ગોઠવાયા તો ના કહી શકાય કારણ કે બધા લગભગ પડતાવંતે જ ઊંઘી જ ગયેલા. મોડી રાત્રે અમે અમદાવાદ પહોંચી છુટા પડ્યા એ પ્રોમિસ સાથે કે બીજી ટ્રીપ આના કરતા પણ યાદગાર કરીશું. ત્યાં સુધી વાગોળવા માટે અમે ઘણી બઘી યાદો, પછી એ ખુશીની હોય કે મુશ્કેલીની, હસવાની હોય કે રડવાની, અમારી દરેક સિદ્ધિ, દરેક સારી-નરસી પળો ભેગી કરી લીધી હતી, અમારા કેમેરામાં, ફેસબુકમાં, વૉટ્સઅપમાં, અમારી વાતોમાં અને સૌથી મહત્વનુ અમારા સંસ્મરણોમાં કે જે કદાચ કેમેરા, ફેસબુક કે વોટ્સઅપ માંથી દુર થઈ શકે પણ અમારા સંસ્મરણો હવે જીવન પર્યત અમારી સાથે રહેવાના હતા.